NOTA DE PREMSA

**El Prat és un dels tres municipis catalans que assoleix l’excel·lència per les seves inversions socials**

* **L’Ajuntament ha obtingut de nou aquesta qualificació en el rànquing que elabora anualment l’Associació Estatal de Directors i Gerents de Serveis Socials.**
* **Mentre que la mitjana de despesa social dels municipis espanyols se situa en 102,12 euros per habitant, al municipi del Baix Llobregat la xifra és de 200,42 euros.**

L’Ajuntament del Prat de Llobregat ha assolit, per quart any consecutiu, la categoria d’excel·lent per la seva inversió en serveis socials, d’acord amb l’anàlisi que ha portat a terme l’Associació Estatal de Directors i Gerents de Serveis Socials (ADYGSS) dels pressupostos de 2023 de tots els municipis espanyols de més de 20.000 habitants. De tot Catalunya, tant sols Barcelona i Esparraguera figuren també en aquest rànquing que integren les 21 ciutats que destinen més de 200 euros per habitant a la partida de “Serveis Socials i Promoció Social”.

Mentre que la mitjana de despesa social per habitant al conjunt de municipis de més de 20.000 habitants de l’Estat se situa en 102,12 euros, al Prat aquesta xifra s’eleva fins als 200,42 euros. Per això, la seva població es troba entre el 5,4% de la població espanyola que resideix en municipis amb ajuntaments que l’informe qualifica d’excel·lència social. Aquest és el cinquè cop que la ciutat apareix el rànquing d’ADYGSS, que ha assolit, amb la d’enguany, la seva desena edició. L’excel·lència social premiada en aquest estudi té en compte no només la inversió econòmica per habitant sinó també la constància en la despesa social respecte a l’any anterior i l’esforç social respecte a la despesa total.

Per Comunitats Autònomes, Catalunya és la segona amb més municipis amb la qualificació d’excel·lència social, després d’Andalusia, que en té dotze. En canvi, si es té en compte la mitjana de despesa social dels 404 municipis objecte d’estudi, Catalunya es troba en la sisena posició, per darrera del País Basc, Andalusia, Aragó, Castella Lleó i la Rioja. El rànquing el tanquen la Comunitat de Madrid i Extremadura. Així mateix, l’informe qualifica com a pobres els 46 municipis en què es destinen menys de 61,27 euros per habitant a serveis socials, dels quals el 43,5 pertanyen a la Comunitat de Madrid.

**Model social de ciutat**

La inversió social al Prat es tradueix, entre d’altres, en una xarxa de professionals d’atenció social de qualitat, una residència municipal per a persones grans, serveis d’atenció a la infància i les famílies, així com a diversos recursos que permeten donar resposta a les necessitats bàsiques. La ciutat també té com un dels seus pilars la promoció de l’acció comunitària i el benestar emocional, fet que la situa en una posició capdavantera en polítiques d’atenció a les persones.